เตรียมแจก”บัตรแมงมุม”ที่ MRT สายสีม่วงทุกสถานีดีเดย์ 23 มิ.ย.นี้
เตรียมแจก"บัตรแมงมุม"ที่ MRT สายสีม่วงทุกสถานีดีเดย์ 23 มิ.ย.นี้
15 มิ.ย. 2561

ผู้สื่อข่าวรายงานข่าว การรถไฟฟ้าขนส่งมวลชนแห่งประเทศไทย (รฟม.) เปิดเผยว่า กระทรวงคมนาคม รฟม.และหน่วยงานที่เกี่ยวข้อง ร่วมมอบความสุขในการเดินทางด้วยบัตรโดยสารร่วม “แมงมุม” 
สำหรับบัตรโดยสารสามารถใช้เดินทางในระบบรถไฟฟ้า MRT สายสีม่วง, MRT สายสีน้ำเงินได้ก่อน ต่อจากนั้นในเดือนตุลาคม 2561 จะขยายบริการไปใช้กับรถโดยสารประจำทาง ขสมก. และรถไฟฟ้าแอร์พอร์ต เรล ลิงก์ โดยบัตรแมงมุมจะแบ่งเป็น 3 ประเภท ได้แก่ บัตรบุคคลทั่วไป (สีน้ำเงิน) บัตรผู้สูงอายุ(สีทอง) และบัตรนักเรียน/นักศึกษา (สีเทา)
ทั้งนี้ประชาชนทั่วไปสามารถติดต่อขอรับบัตรแมงมุมได้ที่สถานีรถไฟฟ้า MRT สายสีม่วงทุกสถานี ตั้งแต่วันที่ 23 มิถุนายน 2561 เป็นต้นไป โดยแสดงบัตรประจำตัวประชาชนเพื่อขอรับบัตรแมงมุมได้ที่ห้องออกบัตรโดยสาร และเมื่อนำไปใช้ในระบบรถไฟฟ้า MRT จะต้องเติมเงินขั้นต่ำ 150 บาท โดยแบ่งเป็นค่ามัดจำบัตร 50 บาท และมูลค่าเงินสำหรับโดยสารรถไฟฟ้า 100 บาท ทั้งนี้ บัตรมีจำนวนจำกัด และจำกัดสิทธิ์ 1 คน/ใบ เท่านั้น